แรงซื้อกลับท้ายตลาด ดึง SET ปิดเหลือลบ 3 จุด แนะจับตางบ 4 แบงก์ใหญ่สัปดาห์หน้า
แรงช้อนซื้อท้ายตลาด ดึง SET ปิดเหลือลบ 3 จุด แนะจับตางบ 4 แบงก์ใหญ่สัปดาห์หน้าและติดตามผลประชุม BOJ-ECB ให้แนวต้าน 1,545-1,550 จุด แนวรับ 1,525-1,530 จุด
แรงช้อนซื้อท้ายตลาด ดึง SET ปิดเหลือลบ 3 จุด แนะจับตางบ 4 แบงก์ใหญ่สัปดาห์หน้าและติดตามผลประชุม BOJ-ECB ให้แนวต้าน 1,545-1,550 จุด แนวรับ 1,525-1,530 จุด
15 ก.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลงต่อเนื่อง หลังจากเงินบาทอ่อนค่าลงค่อนข้างมากและเงินไหลออกจากตลาดหุ้น โดยมีแรงขายออกมาในหุ้นกลุ่มแบงก์และกลุ่มพลังงาน แต่ช่วงท้ายตลาดเริ่มรีบาวด์จากจุดที่ลงไปลึกถึงเกือบ 20 จุดในภาคบ่ายทำให้ปิดตลาดลดช่วงลบจากแรงซื้อกลับ
ขณะที่ปัจจัยภายนอกวันนี้ตัวเลข GDP ไตรมาส 2/65 ของจีนออกมาต่ำกว่าคาด ทำให้ตลาดหุ้นส่วนใหญ่ในภูมิภาคเอเชียปรับตัวลง และราคาน้ำมันก็ยังคงปรับลงด้วยกดดันหุ้นกลุ่มพลังงานให้มีแรงขายสลับออกมา
สำหรับแนวโน้มสัปดาห์หน้าคาดว่าดัชนีแกว่งไซด์เวย์รอปัจจัยใหม่ และอาจมีจังหวะรีบาวด์ได้บ้าง แต่อย่างไรก็ตามยังคงต้องติดตามทิศทางเงินบาท หากยังอ่อนค่าลงไปอีกอาจเป็นแรงกดดันทำให้ดัชนีซึมลงต่อ และต้องจับตาการประชุมธนาคารกลางญี่ปุ่น (BOJ) และธนาคารกลางยุโรป (ECB) จะดำเนินนโยบายการเงินอย่างไรต่อไป รวมถึงการประกาศผลการดำเนินงานกลุ่มธนาคารพาณิชย์ที่จะทยอยออกมาด้วย พร้อมให้แนวต้าน 1,545-1,550 จุด แนวรับ 1,525-1,530 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 4,927.88 ล้านบาท ปิดที่ 140.00 บาท ลดลง 4.50 บาท
SCB มูลค่าการซื้อขาย 3,118.95 ล้านบาท ปิดที่ 94.00 บาท ลดลง 1.00 บาท
PTTEP มูลค่าการซื้อขาย 2,663.91 ล้านบาท ปิดที่ 154.00 บาท ลดลง 2.50 บาท
BANPU มูลค่าการซื้อขาย 1,902.88 ล้านบาท ปิดที่ 12.50 บาท ลดลง 0.10 บาท
PTT มูลค่าการซื้อขาย 1,559.71 ล้านบาท ปิดที่ 33.50 บาท ลดลง 0.25 บาท